שרון שחל

קורות חייה

שרון שחל נולדה ברמת-גן, בהיותה בת ארבע עברה עם משפחתה לרמת השרון. כילדה למדה שרון פסנתר, הרבתה לצייר ורקדה בתנועטרון של דורית שמרון. בין גילאי 15–17, שרון לקחה חלק בפרויקט מתא"ן, שבמסגרתו נוער מנגן מוזיקה קלאסית במשך שבוע בסוכות, איתה בפרויקט היו גם שרית וינו ואורית שחף. היא למדה במגמת אמנות פלסטית בתיכון אלון, בין מוריה היו פיליפ רנצר, חגית רנרט ואריה ברקוביץ.
בשנת 1987 שרון שחל התקבלה ללהקת הנח"ל על ידי צדי צרפתי, בה שירתה בשנים 1987–1989 באותה עת היו בלהקה יואב צפיר, מומי לוי, שרון חזיז ושי זורניצר. בתחילה שחל וחזיז נכנסו כמחליפות ואחר-כך עשו תוכנית חדשה של שירי חנוך לוין. מאוחר יותר הצטרפו ללהקת הנח"ל דנה ברגר, אורי הוכמן ותומר שרון. שחל התקבלה לבית צבי, התקבלה ולמדה מגיל 19.5 עד גיל 22.5 וסיימה במחזור 1992. היו איתה בכיתה רבים שהתקדמו מאוד בעולם הבמה: שרה פון שוורצה, חן חגי, רועי ששון, יורם חטב, נורמן עיסא, שירי גולן ושרית וינו. במהלך לימודיה זכתה בשתי מלגות מטעם קרן שרת ובמלגה על-שם ירון ירושלמי. בשנה השלישית ללימודיה בבית צבי העלו את המחזמר "שיקגו" בפעם הראשונה בישראל, שחל בתפקיד רוקסי הארט עם שרית וינו בתפקיד וולמה קלי.
עם סיום הלימודים צילמה שרון שחל את קלטת הילדים "דיג דיג דוג", שאת מילותיה כתבה מיכל חזון ואת הלחן נורית הירש,
במקביל התקבלה להצגה "נומה עמק" בבית ליסין, בבימויו של אלדד זיו. במחזה היא גילמה את דמותה של הילדה שרון, נערה בולימית עם הפרעות אכילה. לצידה שיחקו עזרא כפרי, אורי אברהמי, מיכל ורד, דבורה קידר ושולמית הדר.
בחצי השנה הראשונה קלטת הילדים "דיג דיג דוג" בקושי מכרה, אך כעבור זמן היא קיבלה פלטינה ונחלה הצלחה מאוד גדולה ובמהלך השנים יצאו ארבע קלטות שונות בסדרה, שהאחרונה שבהן ב-2005 וקלטת נוספת של אוסף. אחריה הגיעה קלטת שנייה, ולאחר מכן קלטת שלישית. הייתה זו קלטת הילדים הישראלית הראשונה שצולמה מחוץ לאולפן, שכל שיריה מקוריים וחדשים. הקלטת בה משתתפים דליק ווליניץ, שרון שחל, נורית הירש וילדים, מציגה משפחה במצבים שונים וילדים ברגעים מוכרים של חוויות ילדות שונות, בשילוב עם תנועות ומשחק. הקלטת הראשונה צולמה בקיבוץ פלמחים, הקלטת השנייה צולמה בקיבוץ רמת רחל והקלטת השלישית צולמה בקיבוץ יטבתה ובאילת. כל הקלטות בוימו על ידי אשר טללים. בקלטת הרביעית נוספה הבובה של "דיג דיג דוג" לצוות והשירים עוסקים בבעלי מקצועות שונים. היום שירי הקלטות הם כבר חלק מהקלאסיקה הישראלית ומשודרים בערוצי לולי, הופ והופ ילדות ישראלית.
ב-1995 עלתה ההצגה "דיג דיג דוג" בכיכובה של שרון שחל ובבימויו של ישראל גוריון ובה קטעים נבחרים מתוך הקלטות. ההצגה רצה עד היום (2012) בכיכובה של שחל, עם עדכונים וחילופי שחקנים.
בזמן יציאת הקלטת הראשונה התקבלה שרון כמגישת תוכניות הילדים והנוער (1994-1992). הייתה זו הגשת רצף של קטעי קישור בין התוכניות, לצידה של שחל הגישו את התוכניות גדי טאוב, דליק ווליניץ ורונית כפיר. הם הגישו תוכנית בשם "פינג פונג", שלימים הפכה ל"זאפ לראשון".
ב-1996 שרון שחל הקליטה את הקלטת "הולכים לגן", שאת הטקסט שלה כתבה סמדר שיר ואת הלחן משה דץ. היא הופיעה ביחד עם סמדר שיר במופע "חיוכים מהלב". שחל הקליטה את הקלטת "איך בוחרים שם לאחותי הקטנה", מבחר משירי אהוד מנור והקליטה את הקלטת "הסבתא של אפרים" משירי לאה גולדברג.
ב-1997 גילמה את דמותה של וונדי ב"פיטר פן המחזמר", בבימויו של אורי פסטר. לצידה שיחקו זאב רווח, גיל ססובר ודפנה דקל.
ב-2002 השתתפה במחזמר "סאלח שבתי" בתפקיד בת שבע העובדת הסוציאלית, ובכיכובם של זאב רווח, צחי נוי, נתן נתנזון, יובל אברמוביץ' ושלמה סדן.
שחל גילמה את דמותה של סינדרלה בהצגה "סינדרלה" בתיאטרון חיפה, שרצה לאורך תקופה ארוכה. ישראל גוריון ביים, שלמה גרוניך כתב את השירים ואורי וייל שיחק את הנסיך, רועי ששון וחן חגי שיחקו את האחיות הרעות. היא עשתה הרבה הצגות ילדים באותה עת. היא השתתפה בהרבה קומדיות ובהצגות רבות שביים לזלי לאטון, בתיאטרון בית ליסין בהן: "בעל בריבוע", "הזוג המוזר" ו"פרפר ברשת". בתיאטרון באר-שבע שיחקה בקומדיית המצבים "מפתח לשניים" בבימויו של עמי דיין.
שרון שחל מככבת מזה כמה שנים (מ-2010) ביחד עם דדי זהר במופע "הופ ילדות ישראלית", הכולל שירי ילדים מכל הזמנים, בבימויו של עידן עמית ובהפקת חברים הפקות.
ב-2004 שחל יצרה והקליטה עם דפנה חלף את הקלטת "איזה כיף בים", דובי זלצר הלחין את המוזיקה. בקלטת השתתפו רבקה מיכאלי, ששון גבאי ואורי בנאי. היא כתבה וביימה כמה מופעים משלה: "פיצפוצים", "שרון ועוד המון".
שחל שיחקה בהצגה "השיטה", פרי עטה ובבימויה של נאוה צוקרמן, שהוצגה בתיאטרון תמונע. ההצגה עסקה באנשים שרוצים להצליח ובמערכת היחסים שבין היחיד לבין הקולקטיב. לצידה שיחקו יוסי מרשק, חן חגי, תומר בן דוד ויוסי רחמני. שחל חברה בוועדה האומנותית של תיאטרון תמונע.
ב-2011 שיחקה בתפקיד שרה במחזמר "קומפני" של סטיבן סונדהיים בתיאטרון באר-שבע, לצידם של ריקי גל, אביטל פסטרנק, מיכל ויינברג, מולי שולמן וצק ברקמן, בבימויו של רפי ניב.
שרון שחל דיבבה סרטים וסדרות רבים, ביניהם סרטי הנפשה רבים של וולט דיסני ועשתה הרבה קריינות לפרסומות ושיחקה בפרסומות רבות בניהם דיבבה את הנסיכה אטה בסרט "באג לייף" ואת כריס אנדרסון בסדרה "משטרת האגדות".
היא השתתפה בקורסים רבים ב"סדנאות הבמה", ב-2011 השתתפה בסדנה על מחזות זמר.
שרון שחל למדה דמיון מודרך ו-NLP במכללת רטר ב-2003 ותוך כדי הלימודים הציעו לה להרצות במכללה. היא בעלת התואר הבינלאומי NLP certified trainer ומנחה מוסמכת בכירה בדמיון מודרך מטעם אוניברסיטת חיפה ומכללת רטר. כיום היא בעלת קליניקה פרטית לטיפול ב-NLP ודמיון מודרך בתל אביב, מנחת קבוצות במכללת רטר ומנהלת הפורום ל-NLP באתר nomind.
היא מעלה כיום על מופע לכל המשפחה "שרון פתרון" שכתבה עם שירים מכל הקלטות שהקליטה ושירי ארץ-ישראל ובו היא משלבת מוטיבים מ-NLP.
היא מעלה ביחד עם אורה מורג מופע משותף של סופרת וזמרת - "מאה תפוחים חדשים כולל מע"מ".
בשנת 2017 שיחקה בהצגה "חגיגה בחווה" לצד גיא פרידמן' בשנת 2019 השתתפה בהצגת הילדים "השכונה של הופ!" לצידם של יובל המבולבל, הדוד חיים, מולי וצומי ומרטין אומנסקי, כמו כן היא קריינית הסדרה "רגעי קסם" ששודרה בערוץ הופ! ובערוץ לולי.